PLANB บวกเกือบ 5% คาดกำไรปี 60 โตแกร่ง รับผลบวกสื่อโฆษณาฟื้น
PLANB บวกเกือบ 5% ล่าสุด ณ เวลา 15.44 น. ราคาอยู่ที่ 5.70 บาท บวก 0.25 บาท หรือ 4.59% สูงสุดที่ 5.80 บาท ต่ำสุดที่ 5.45 บาท มูลค่าซื้อขายที่ 93.27 ล้านบาท โบรกฯ แนะ "ซื้อ" ชูเป้า 6.30 บาท มองกำไรปี 60 โตแกร่ง รับผลบวกสื่อโฆษณาฟื้นตัว-รายได้สัญญาฟุตบอลหนุน
19 ธ.ค. 2559

ผู้สื่อข่าวรายงานว่า ราคาหุ้นบริษัท แพลน บี มีเดีย จำกัด (มหาชน) หรือ PLANB ณ เวลา 15.44 น. ราคาอยู่ที่ 5.70 บาท บวก 0.25 บาท หรือ 4.59% สูงสุดที่ 5.80 บาท ต่ำสุดที่ 5.45 บาท มูลค่าซื้อขายที่ 93.27 ล้านบาท 

ด้านบล.ฟินันเซีย ระบุในบทวิเคราะห์ แนะ “ซื้อ” ราคาเป้าหมาย 6.30 บาท โดยผลการดำเนินงานของ PLANB มีโอกาสฟื้นตัวในปี 60 จากที่หดตัวในปีนี้ โดยคาดว่ากำไรสุทธิปีหน้าจะเติบโตราว 46% จากปีนี้ ซึ่งเป็นการฟื้นตัวตามภาวะอุตสาหกรรม ประกอบกับมีการลงทุนในสื่อใหม่ๆ เพิ่มเติม และการได้รับรู้รายได้เต็มปีจากการบริหารสิทธิประโยชน์ของสมาคมกีฬาฟุตบอลฯ และบริษัท พรีเมียร์ลีก ไทยแลนด์ (PLT) ขณะที่แผนการรุกขยายงานไปยังต่างประเทศนั้น ยังเป็น Upside ของการเติบโตในอนาคต
“เรามองการฟื้นตัวในปีหน้า เพราะปีนี้ย่ำแย่ ปีหน้าจะฟื้นตัวตามภาวะอุตสาหกรรม และมีการลงทุนสื่อใหม่ ๆ เข้ามา…สื่อโฆษณานอกบ้านน่าจะฟื้นตัวได้ดีกว่าสื่อดิจิตอล”นักวิเคราะห์ กล่าว
ขณะที่บริษัทได้รับผลกระทบจากช่วงเวลาแห่งการไว้อาลัย 1 เดือนเช่นเดียวกับสื่อโฆษณาประเภทอื่น ซึ่งจะทำให้กำไรในไตรมาส 4/59 สะดุดชั่วคราว และกดดันให้กำไรทั้งปี 59 หดตัวลงราว 18% จากปีที่แล้ว ก่อนจะกลับมาฟื้นเป็นปกติในปีหน้า จากจุดแข็งของบริษัทที่มีสื่อป้ายโฆษณาแทบทุกพื้นที่ทั่วประเทศที่มีศักยภาพ ทั้งป้ายโฆษณาดิจิตอลบนถนนและในสนามบิน ขณะที่การใช้กำลังผลิตสื่อโฆษณาที่ PLANB ได้เริ่มพัฒนาในปีก่อนมีมากขึ้นด้วย
ขณะที่บล.กรุงศรี ระบุในบทวิเคราะห์ว่า แนะนำ “ซื้อ” ราคาเป้าหมาย 6.20 บาท โดยแนวโน้มกำไรของ PLANB จะดีขึ้นต่อเนื่องตั้งแต่ไตรมาส 1/60 หลังกำไรในไตรมาส 4/59 จะอ่อนแอที่สุดในปีนี้ จากอัตราการใช้พื้นที่สื่อโฆษณา (utilization rate) ที่ลดลงเหลือแค่ 50-55% จาก 60% ในช่วง 9 เดือนแรกปีนี้ ขณะที่ในปี 60 มองว่า PLANB จะมีกำไรเติบโต 63% จากปีนี้ เป็นผลจากการใช้จ่ายซื้อสื่อโฆษณาภายนอกที่อยู่อาศัย (OOH) ที่เพิ่มขึ้น และรับรู้รายได้จากสัญญาการบริหารสิทธิประโยชน์ของสมาคมกีฬาฟุตบอลฯ 